དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས།།བྱིས་པ་གསོ་བའི་སྐབས་ལ་ཇི་ལྟར་བསླབ་པར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་དང་།།སྟོན་པ་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།བྱིས་པ་གསོ་བ་ཉེར་སྤྱོད་དེའི་ནད་དང་།།གདོན་གསོ་བ་དང་གསུམ་དུ་ཤེས་པར་བྱ།།ཉེར་སྤྱོད་དང་པོ་བར་དང་ཐ་མ་གསུམ།།དང་པོ་བཙས་དུས་ཤིས་དང་མི་ཤིས་བརྟག།བཀྲ་ཤིས་བརྗོད་ཅིང་ལྟེ་བ་བཅད་པ་དང་།།རྟེན་འབྲེལ་བྱ་ཞིང་ནུ་མ་བསྣུན་ཐབས་བསྟེན།།ཤིས་རྟགས་ལུགས་འབྱུང་སྐྱེས་དང་གན་རྐྱལ་བྱུང་།།ལྟེ་བ་སྟོད་དཀྲིས་ངུ་སྐད་དྲག་པོ་སྒྲོག།སྤྱི་བོ་རིང་ལ་མགོ་སྲ་མཚོགས་མ་ཆུང་།།སྐྲ་མཚམས་མཐོ་ལ་ཤ་གཙང་རྣ་བ་གཤོག།ཁ་ལྕེས་ནུ་མ་དྲག་འཇིབ་འདར་ཞིང་དངང་།།དེ་འདྲ་གསོ་སླ་མི་ནོར་བཀྲ་ཤིས་འགྱུར།།གོ་ལྡོག་སོ་བཅས་སྐྱེས་པ་ངན་པར་བཤད།།སྐྱེས་མ་ཐག་ཏུ་བཀྲ་ཤིས་ཚིག་འདི་བརྗོད།།བདག་གི་བུ་ཁྱོད་སྙིང་ལས་སྐྱེས་པ་ཡིན།།ལོ་བརྒྱ་འཚོ་ཞིང་སྟོན་བརྒྱ་མཐོང་གྱུར་ཅིག།ཚེ་རིང་དཔལ་ཐོབ་ངན་དགུ་ཐུབ་པ་དང་།།མི་ནོར་བཀྲ་ཤིས་བདེ་སྐྱིད་ཕུན་ཚོགས་ཤོག།དེ་སྐད་བརྗོད་དེ་ལྟེ་བ་སོར་བཞིར་བཅིང་།།ཁྲག་མ་ཐིགས་པར་བཅད་ལ་པང་དུ་བླང་།།སྤོས་ཆུ་དྲོ་འཇམ་ལུས་ཀུན་དག་པར་བཀྲུ།།ལྕེ་ཡི་ཐོག་ཏུ་གུར་ཀུམ་ཧྲཱཿཡིག་བྲི།།གླ་རྩིའི་ཆུ་བླུད་སྦྲང་མར་སྦྱར་བ་བྱིན།།དེ་ནས་མ་ཡི་ནུ་ཞོ་བསྣུན་པར་བྱ།།ནུ་ཞོ་སྐམས་ན་རིགས་བཟང་ནད་མེད་ཅིང་།།སྲོག་སྐྱོབ་བུ་མ་ཤི་བའི་ནུ་མ་བླུད།།སྐབས་སུ་རུ་རྟ་མར་སྦྱར་ལྟེ་བར་བསྐུ།།དེ་ནས་བར་གྱི་བྱ་བ་ཞག་གསུམ་ནས།།ལྷ་གསོལ་གཏའ་གཟུགས་སྲུང་བའི་ཆོ་ག་བྱ།།ཟླ་ཕུད་བཏང་ཞིང་མིང་གདགས་རྣ་བ་དབུག།ཟས་དང་སྤྱོད་ལམ་བཅའ་རྫིས་ལེགས་བསྐྱང་བྱ།།དང་པོ་འགོ་ཞིང་བསྟེན་ནམ་བསྒྲུབས་པ་ཡི།།ལྷ་ལ་གསོལ་མཆོད་བྱ་ཞིང་ལྷ་རྟེན་གཟུགས།།སློབ་དཔོན་སྤྱན་དྲང་སྲོག་མདའ་སྲོག་འཕང་བཅའ།།གནམ་གཏའ་བར་གཏའ་ས་གཏའ་སྒོ་གཏའ་གཟུག།གཙང་མའི་གོས་ལ་ཤུ་དག་གུ་གུལ་དང་།།ཡུངས་ཀར་དུ་བས་བདུགས་ལ་བུ་ལ་བསྐོན།།ལག་པ་གཉིས་དང་མགུལ་དུ་ཤུ་དག་གདགས།།ཟླ་དུས་གཏོར་མ་བཤོས་བུ་ཆུང་བླུད་བཏང་།།བཙས་སྐར་ལྷ་འམ་ཉེ་དུ་ལས་དྲས་པའི།།སྙན་ཞིང་ཤིས་པའི་མིང་ནི་ཁ་འཆམ་གདགས།།སྲི་འུ་ཡིན་ན་ཐར་ཐར་ཟླ་མིང་སྤོ།།ཟླ་བ་བརྒྱད་ན་རྣ་བ་དབུག་པར་བྱ།།རྣ་ཤལ་མཐེ་བོས་ལེགས་མཉེ་དཀྱིལ་སྲབ་པར།།རྒྱ་ཁབ་ཟབ་སྐུད་ཕུག་ལ་སྣུམ་གྱིས་བྱུག།ཁྱེའུ་གཡས་ལ་བུ་མོ་གཡོན་པ་དབུག།ཟས་སུ་བུར་སྦྲང་ཞུན་མར་རྒྱུན་དུ་བསྟེན།།སྐབས་སུ་ཤ་ཚོད་མར་སྦྱར་ཤ་ནད་སེལ།།ཨ་རུ་ར་དང་ཤིང་ཀུན་ཚ་བ་གསུམ།།ཤུ་དག་པ་ཏྲ་ལྕེ་མྱང་ཚ་རྣམས་དང་།།ར་དཀར་འོ་མ་མར་བསྐོལ་དབྱངས་ཅན་མར།།བློ་འཕེལ་དྲན་གསལ་ངག་ཚིག་སྙན་ཕྱིར་བསྟེན།།ཡུངས་ཀར་ཤུ་དག་རྒྱམ་ཚ་པི་པི་ལིང་།།རུ་རྟ་བ་སྤྲུ་མར་བསྐོལ་སྨན་མར་གྱིས།།ཚེ་འཕེལ་སྟོབས་བསྐྱེད་གདོན་རྣམས་འཇོམས་ཕྱིར་བསྟེན།།སྤྱོད་ལམ་མིག་ལ་ཉི་མའི་ཟེར་མི་བཏང་།།རྐང་མཐིལ་མཚོགས་མ་མི་བསྲེག་གྲངས་མི་གཞུག།ཡོན་པོར་མི་ཟུང་བསླང་བ་སྔས་པ་མིན།།མེ་དང་བྱ་གཅན་འགོ་ནད་འཇིགས་སྐྲག་བསྲུང་།།སྐབས་སུ་བསྐུ་མཉེ་ཉི་མས་རན་པར་བསྲོ།།ཐ་མའི་བྱ་བ་སོ་སྐྱེའི་ནད་བསལ་ཞིང་།།གཏའ་བཀྲོལ་བྱ་ཞིང་གཏང་རག་བཏང་བའོ།།རྨ་བྱའི་སྤྱི་བོར་མདོངས་སྒྲོ་སྐྱེ་བ་དང་།།བྱིས་པ་རྣམས་ལ་སེའུ་སྐྱེ་བའི་ཚེ།།ལུས་ཀུན་མི་ན་བ་ནི་ཅིག་ཀྱང་མེད།།དེ་དུས་སྦྲང་རྩི་ཨ་བྱག་སྐྱུ་རུ་རའི།།ལྡེ་གུས་རྙིལ་བྱུག་མྱུར་དུ་སོ་སྐྱེ་འགྱུར།།ཨ་བྱག་སེང་ཕྲོམ་བ་ལེ་ཨ་བ་སེ།།རྒྱ་སྲན་བཙོད་ཁུ་མར་དང་ཞོ་ཁ་ཆུ།།བསྡུས་པའི་མར་ནང་ཡ་བཀྵ་ར་བཏབ།།སོ་སྐྱེ་ལས་བྱུང་ནད་ཀུན་འཇོམས་པར་བྱེད།།གནའ་ལ་ཡ་སོ་སྐྱེས་སམ་སོ་བཅས་སྐྱེས།།སྦྱིན་སྲེག་བྱ་ཞིང་སྐེམ་བྱེད་བཅོས་པར་བྱ།།བྱིས་པ་ཟླ་ངོ་བཅུ་གཉིས་ལོན་པ་དང་།།ལྷ་ལ་གཏང་རག་བཏང་ཞིང་གཏའ་རྣམས་དགྲོལ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་བྱིས་པ་ཉེར་སྤྱོད་གསོ་བའི་ལེའུ་སྟེ་བདུན་ཅུ་རྩ་གཅིག་པའོ།།།།